KOMISIJAS ZIŅOJUMS EIROPAS PARLAMENTAM UN PADOMEI

par to, kā tiek īstenotas tās pilnvaras pieņemt deleģētos aktus, kuras Komisijai piešķirtas saskaņā ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām

1. IEVADS

Eiropas Parlamenta un Padomes 2012. gada 21. novembra Regula (ES) Nr. 1151/2012 par lauksaimniecības produktu un pārtikas produktu kvalitātes shēmām , ar kuru tika atcelta Padomes 2006. gada 20. marta Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību un Padomes 2006. gada 20. marta Regula (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām , ir ES lauksaimniecības produktu un pārtikas produktu kvalitātes shēmu pamatakts. Ar to tika uzlabots un atjaunināts regulējums kvalitatīvu lauksaimniecības produktu aizsardzībai un popularizēšanai. Konkrētāk, tika paplašināta aizsardzības piemērošanas joma, iekļaujot jaunus produktus, dažas no definīcijām tika saskaņotas ar TRIPS (Līgumu par intelektuālā īpašuma tiesību komercaspektiem), tika pastiprināta aizsardzība, vienkāršota reģistrācijas un grozījumu iesniegšanas kārtība, noteikta obligāta prasība ES izcelsmes produktiem izmantot aizsargāta cilmes vietas nosaukuma (ACVN), aizsargātas ģeogrāfiskās izcelsmes norādes (AĢIN) un garantētas tradicionālā īpatnības (GTĪ) simbolu, nostiprināta GTĪ shēma, precizēti kontroles noteikumi un izveidota fakultatīvo kvalitātes apzīmējumu shēma.

Ar Regulas (ES) Nr. 1151/2012 2. panta 1. punkta otro daļu, 5. panta 4. punktu, 7. panta 2. punkta pirmo daļu, 12. panta 7. punkta pirmo daļu, 16. panta 2. punktu, 18. panta 5. punktu, 19. panta 2. punkta pirmo daļu, 23. panta 4. punkta pirmo daļu, 25. panta 3. punktu, 29. panta 4. punktu, 30. pantu, 31. panta 3. un 4. punktu, 41. panta 3. punktu, 42. panta 2. punktu, 49. panta 7. punkta pirmo daļu, 51. panta 6. punkta pirmo daļu, 53. panta 3. punkta pirmo daļu un 54. panta 2. punkta pirmo daļu Komisija tiek pilnvarota pieņemt deleģētos aktus, lai Regulu (ES) Nr. 1151/2012 papildinātu attiecībā uz šādiem jautājumiem: Regulas (ES) Nr. 1151/2012 I pielikumā noteikto produktu sarakstu; ierobežojumiem un atkāpēm attiecībā uz barības iegūšanas avotu ACVN gadījumā un attiecībā uz dzīvnieku kaušanu un izejvielu iegūšanas avotu ACVN vai AĢIN gadījumā; noteikumiem, ar kuriem ierobežo produkta specifikācijā iekļaujamo informāciju attiecībā uz ACVN un AĢIN, ja šāda ierobežošana ir nepieciešama, lai izvairītos no pārlieku apjomīgiem reģistrācijas pieteikumiem; Savienības simbolu noteikšanu ACVN un AĢIN; ACVN/AĢIN papildu pārejas noteikumiem, lai aizsargātu ražotāju un ieinteresēto personu tiesības un likumīgās intereses; papildu informāciju par GTĪ atbilstības kritērijiem; noteikumiem, ar kuriem ierobežo produkta specifikācijā iekļaujamo informāciju attiecībā uz GTĪ, ja šāda ierobežošana ir nepieciešama, lai izvairītos no pārlieku apjomīgiem reģistrācijas pieteikumiem; Savienības simbola noteikšanu GTĪ; GTĪ papildu pārejas noteikumiem, lai aizsargātu ražotāju un ieinteresēto personu tiesības un likumīgās intereses; sīki izstrādātiem noteikumiem par fakultatīvo kvalitātes apzīmējumu kritērijiem; papildu fakultatīvo kvalitātes apzīmējumu rezervēšanu, izmantošanas nosacījumu noteikšanu un grozīšanu; atkāpi fakultatīvā kvalitātes apzīmējuma “produkts no kalnu rajoniem” izmantošanas nosacījumos, jo īpaši attiecībā uz nosacījumiem, saskaņā ar kuriem var atļaut izejvielas vai barību iegūt ārpus kalnu rajoniem, un nosacījumiem, saskaņā ar kuriem var atļaut veikt produktu pārstrādi ārpus kalnu rajoniem ģeogrāfiskā apgabalā, kas vēl ir jādefinē, kā arī minētā ģeogrāfiskā apgabala definīciju; ražošanas metožu un citu ar minētā fakultatīvā kvalitātes apzīmējuma “produkts no kalnu rajoniem” piemērošanu saistīto kritēriju noteikšanu; papildu noteikumiem sugas vārda statusa noteikšanai apzīmējumiem; augu šķirņu vai dzīvnieku sugu nosaukumu lietošanas noteikumiem; noteikumiem valstu iebildumu procedūras īstenošanai attiecībā uz kopīgiem pieteikumiem, kas skar vairāk nekā vienas valsts teritoriju, un pieteikuma procesa noteikumu papildināšanai; iebildumu procesa noteikumu papildināšanu; grozījumu pieteikuma procesa noteikumu papildināšanu, tostarp attiecībā uz tādām pagaidu izmaiņām specifikācijā, kuras vajadzības gadījumā jāveic saistībā ar valsts iestāžu noteiktiem obligātajiem sanitārajiem vai fitosanitārajiem pasākumiem; anulēšanas procesa noteikumu papildināšanu.

2. JURIDISKAIS PAMATS

Šo ziņojumu sniedz saskaņā ar Regulas (ES) Nr. 1151/2012 56. panta 2. punktu. Saskaņā ar šo noteikumu pilnvaras pieņemt deleģētos aktus Komisijai ir piešķirtas uz piecu gadu laikposmu no 2013. gada 3. janvāra. Pilnvaru deleģēšana tiek automātiski pagarināta uz tāda paša ilguma laikposmiem, ja vien Eiropas Parlaments vai Padome neiebilst pret šādu pagarinājumu vēlākais trīs mēnešus pirms katra laikposma beigām.

3. DELEĢĒJUMA ĪSTENOŠANA

Pilnvaras pieņemt deleģētos aktus tika īstenotas, lai nodrošinātu pareizu un efektīvu Regulas (ES) Nr. 1151/2012 darbību, lai nodrošinātu netraucētu pāreju uz jauno shēmu no Regulas (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību un Regulas (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām un lai nodrošinātu godīgu un konsekventu regulas 31. panta piemērošanu attiecībā uz fakultatīvo kvalitātes apzīmējumu “produkts no kalnu rajoniem”.

Komisija ir izmantojusi šīs pilnvaras ierobežotā mērā, pieņemot divas deleģētās regulas: Komisijas 2013. gada 18. decembra Deleģēto regulu (ES) Nr. 664/2014, ar ko papildina Eiropas Parlamenta un Padomes Regulu (ES) Nr. 1151/2012 attiecībā uz Savienības simbolu izveidi aizsargātiem cilmes vietas nosaukumiem, aizsargātām ģeogrāfiskās izcelsmes norādēm un garantētām tradicionālām īpatnībām un attiecībā uz dažiem noteikumiem saistībā ar iegūšanas avotu, dažiem procedūras noteikumiem un dažiem papildu pārejas noteikumiem , un Komisijas 2014. gada 11. marta Deleģēto regulu (ES) Nr. 665/2014, kas papildina Eiropas Parlamenta un Padomes Regulu (ES) Nr. 1151/2012 saistībā ar fakultatīvā kvalitātes apzīmējuma “produkts no kalnu rajoniem” izmantošanas nosacījumiem .

Komisija pašlaik neplāno tālāk izmantot Regulas (ES) Nr. 1151/2012 pantos paredzētās pilnvaras, ar kurām Komisijai tiek ļauts pieņemt deleģētos aktus.

Komisijas Deleģētajā Regulā (ES) Nr. 664/2014 ir paredzēti īpaši noteikumi attiecībā uz barības iegūšanas avotu aizsargāta cilmes vietas nosaukuma gadījumā un izejvielu iegūšanas avotu aizsargātas ģeogrāfiskās izcelsmes norādes gadījumā (1. pants), noteikti Savienības simboli (2. pants), noteikts produkta specifikācijas maksimālais garums garantētu tradicionālo īpatnību gadījumā (3. pants), precizēti iebildumu procedūras noteikumi kopēju pieteikumu gadījumā (4. pants), paredzēts pienākums pieteikuma iesniedzējam ziņot Komisijai visu atbilstošo informāciju attiecībā uz iebildumu procedūrā panākto vienošanos (5. pants), izklāstīti procedūras noteikumi grozījumiem, kas nav maznozīmīgi, maznozīmīgiem grozījumiem un pagaidu grozījumiem (6. pants), anulēšana padarīta par oficiālas procedūras priekšmetu, saskaņojot to ar standarta reģistrācijas procedūru, kas norādīta Regulas (ES) Nr. 1151/2012 49.–52. pantā (7. pants), paredzēti pārejas noteikumi attiecībā uz vienoto dokumentu publicēšanu aizsargātiem cilmes nosaukumiem un aizsargātām ģeogrāfiskās izcelsmes norādēm, kas reģistrētas līdz 2006. gada 31. martam, un attiecībā uz simbolu izmantošanas noteikumiem, kas piemērojami līdz 2016. gada 3. janvārim, no šā datuma sākot piemērot jauno noteikumu režīmu Regulas (ES) Nr. 1151/2012 12. panta 3. punktā un 23. panta 3. punktā norādīto simbolu, norāžu un saīsinājumu izmantošanai (8. pants), atcelta Komisijas Regula (EK) Nr. 1898/2006, ar ko nosaka sīki izstrādātus īstenošanas noteikumus Padomes Regulai (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību , un Regula (EK) Nr. 1216/2007, ar ko nosaka sīki izstrādātus noteikumus par to, kā piemērot Padomes Regulu (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām (9. pants).

Komisijas Deleģētajā Regulā (ES) Nr. 665/2014 ir noteikti kritēriji apzīmējuma “produkts no kalnu rajoniem” piemērošanai dzīvnieku izcelsmes produktiem (1. pants), attiecībā uz dažādiem dzīvnieku veidiem izskaidrota prasība, ka dzīvnieku barībai ir jānāk galvenokārt no kalnu rajoniem (2. pants), noteikti kritēriji apzīmējuma “produkts no kalnu rajoniem” piemērošanai biškopības produktiem (3. pants), noteikti kritēriji apzīmējuma “produkts no kalnu rajoniem” piemērošanai augu izcelsmes produktiem (4. pants), uzskaitītas augu un dzīvnieku izcelsmes produktu sastāvdaļas, kuras var būt ražotas vietās, kas neatrodas kalnu rajonos (5. pants), un noteikts, kādas pārstrādes darbības var notikt vietās, kuras atrodas noteiktā attālumā no kalnu rajoniem (6. pants).

Saskaņā ar kopējo vienošanos par deleģētajiem aktiem attiecīgo aktu sagatavošanas laikā notika apspriešanās ar dalībvalstu ekspertiem Lauksaimniecības un lauku attīstības ilgtspējas un kvalitātes ekspertu grupas ietvaros. Komisija nodrošināja vienlaicīgu, savlaicīgu un pienācīgu attiecīgo dokumentu nosūtīšanu Eiropas Parlamentam un Padomei.

Komisija savu Deleģēto regulu (ES) Nr. 664/2014 pieņēma 2013. gada 18. decembrī un Deleģēto regulu (ES) Nr. 665/2014 — 2014. gada 11. martā. Par tām abām tika paziņots Eiropas Parlamentam un Padomei, lai ļautu šīm iestādēm divu mēnešu laikā no tiesību akta paziņošanas paust iebildumus.

Attiecībā uz Komisijas Deleģēto regulu (ES) Nr. 664/2014 — pēc Padomes iniciatīvas par diviem mēnešiem tika pagarināts Regulas (ES) Nr. 1151/2012 56. panta 5. punktā noteiktais divu mēnešu periods no tiesību akta paziņošanas, lai Eiropas Parlaments vai Padome varētu paust iebildumus.

Ne Eiropas Parlaments, ne Padome neiesniedza nekādus iebildumus saistībā ar abām deleģētajām regulām. Pēc attiecīgo periodu beigām Komisijas Deleģētā regula (ES) Nr. 664/2014 Eiropas Savienības Oficiālajā Vēstnesī tika publicēta L sērijas 179. numurā 2014. gada 19. jūnijā un stājās spēkā 2014. gada 22. jūnijā, un Komisijas Deleģētā regula (ES) Nr. 665/2014 tika publicēta tajā pašā Eiropas Savienības Oficiālā Vēstneša numurā un stājās spēkā 2014. gada 26. jūnijā.